
Két hisztidint tartalmazó tetrapeptid réz(II)-komplexeinek vizsgálata

Az emberi szervezet számára feltétlenül szükséges a réz(II)ion jelenléte. Elengedhetetlen a redoxi folyamatok katalizálásának szempontjából, és sok más különböző folyamathoz is nélkülözhetetlen, nem csak az emberi szervezet számára. A növényvilágban a fotoszintetikus folyamatokban vesz részt, míg a puhatestű és az ízeltlábú állatok oxigénszállító festékanyagának a részét képezi. Az emberi szervezetben részt vesz a csontképződésben, a légzési láncban, segíti a vas felszívódását és beépülését. A fémion metalloproteinekben és metalloenzimekben aminosav oldallánchoz kötött formában található meg.
A legfontosabb kötőhely a hisztidin oldalláncában megtalálható imidazol donorcsoport. A vele alkotott komplex szerkezetét befolyásolja a hisztidin elhelyezkedése, illetve a peptidet felépítő aminosavak oldalláncai.
Munkám során olyan tetrapeptidet állítottam elő szilárd fázisú peptidszintézissel, mely a C- és az N-terminális végen is hisztidint tartalmaz (NH2-His-Ala-Ala-His). Ezt követően réz(II)ionnal alkotott komplexeit vizsgáltam pH-potenciometria, UV-látható- és a CD-spektroszkópia segítségével.
A pH-metriás mérések során 1:1 fém-ligandum arányú komplexek keletkezésén kívül többmagvú szerkezetet is feltételeztünk. A réz(II)ion kis pH-n hisztaminszerűen kapcsolódik az imidazolnitrogénhez [CuAH]2+ komplexet kialakítva. A pH-t emelve a láncvégi imidazolnitrogén deprotonálódik, majd az amidcsoportok protonvesztése és koordinálódása játszódik le kialakítva a [CuA]+, [CuAH–1], [CuAH–2]–, [CuAH–3]2– komplexeket. A C-terminális részen elhelyezkedő imidazolnitrogén koordinációja is feltételezhető a [CuA]+, [CuAH–1], [CuAH–2]– komplexekben. A három koordinálódott amid donorcsoport és az aminocsoport telíti a réz(II)ion koordinációs szféráját, így ennél a szerkezetnél ([CuAH–3]2–) már nem képes kapcsolódni a távolabbi imidazolnitrogén.
Egy [Cu3A2H–6]2– összetételű többmagvú komplex képződését is feltételeztünk. Az UV-látható spektrofotometriás eredmények és a CD-spektroszkópiás adatok is alátámasztják ezen szerkezetek keletkezését.



